Lietuvos ir Namibijos santykiai

Lietuvos ir Namibijos santykiai – dvišaliai tarptautiniai santykiai tarp Lietuvos ir Namibijos.

Namibija Lietuvos nepriklausomybę pripažino 1991 m. rugsėjo 30 d., jau Lietuvai tapus Jungtinių Tautų Organizacijos nare. Nėra žinoma, kada ir ar oficialiai Namibijos nepriklausomybę pripažino Lietuva. Diplomatiniai santykiai užmegzti 2005 m. gruodžio 22 d.

Lietuvoje 2021 m. pradžioje gyveno 4 Namibijos piliečiai.

Abi šalys yra Jungtinių Tautų (JT) narės. Lietuva ir Namibija yra panašiausiu metu paskelbusios savo nepriklausomybes – Namibija tai padarė 10 dienų vėliau, tačiau į JT priimta buvo gerokai anksčiau, 1990 m. balandžio 23 d. Rengiama ES ir Afrikos strategija turi potencialo prisidėti prie dvišalių santykių plėtros.

Namibija yra akreditavusi savo nepaprastąjį ir įgaliotąjį ambasadorių Lietuvai (reziduoja Švedijoje), o Lietuva – savo nepaprastąją ir įgaliotąją ambasadorę Namibijai (reziduoja PAR). Žemuosiuose Šančiuose Kaune veikia Namibijos Respublikos garbės konsulatas.

Santykių istorija

Pirmieji kontaktai 
Vieni pirmųjų lietuvių, apsigyvenusių Namibijoje – litvakas Haroldas Pupkevic, kartu su motina ir dviem broliais 1925 m. persikėlęs iš Vilniaus, ir vėliau tapęs vienu sėkmingiausiu Namibijos verslininku. Tarpukariu buvo ir daugiau iš Lietuvos į Namibiją migravusių Lietuvos piliečių, beveik visi buvo litvakai.

Santykiai po 2005 m. 
2005 m. gruodžio 22 dieną Lietuvos ambasadorius Švedijoje Petras Zapolskas ir Namibijos ambasadorė Švedijoje Panduleni Šingenge pasirašė bendrą deklaraciją, kuria užmezgti Lietuvos Respublikos ir Namibijos Respublikos diplomatiniai santykiai.

2010 m. Namibija akreditavo savo pirmąjį ambasadorių Lietuvai. 2010–2016 m. laikotarpiu Lietuvai akredituota Namibijos ambasada Švedijoje, nuo 2017 m. – Namibijos ambasada Suomijoje. Lietuva savo pirmąją ambasadorę Namibijai akreditavo 2016 m.
 
2013 m. kovo 5 d. Lietuvoje viešėjo Namibijos užsienio reikalų viceministro Pejos Mušelengos vadovaujama delegacija, kur ją priėmė Lietuvos užsienio reikalų viceministrai Neris Germanas ir Vytautas Leškevičius. Buvo aptarta dvišalių ir daugiašalių santykių darbotvarkė, artėjantis Lietuvos pirmininkavimas Europos Sąjungos Tarybai. Taip pat Namibijos delegacija, kurioje yra ir šios šalies verslo organizacijų atstovų, taip pat susitinka su Ūkio, Švietimo ir mokslo, Žemės ūkio ministerijų atstovais, Lietuvos verslo konfederacijos vadovais.

2015 m. rugsėjo 14 d. Kaune atidarytas Namibijos Respublikos garbės konsulatas, o garbės konsulu paskirtas Vismantas Raškinis. Atidaryme dalyvavo Kauno prekybos, pramonės ir amatų rūmų prezidentas Zigmantas Dargevičius ir svečiai iš Namibijos.

Tarp valstybių yra įvykusios vienerios dvišalės politinės konsultacijos – jos įvyko 2019 m. rugsėjo 20 d. Namibijos sostinėje Vindhuke tarp Lietuvos užsienio reikalų ministerijos ir Namibijos Respublikos Tarptautinių santykių ir bendradarbiavimo ministerijos. Delegacijoms vadovavo Namibijos Dvišalių santykių ir bendradarbiavimo departamento direktorė ambasadorė Morina Muuondžo ir Užsienio reikalų ministerijos Lotynų Amerikos, Afrikos, Azijos ir Okeanijos departamento direktorė Diana Mickevičienė. Susitikimo metu aptartos galimybės paskatinti intensyvesnius verslo, akademinius ir kultūrinius santykius tarp Lietuvos ir Namibijos, pristatytos galimybės Namibijos studentams studijuoti Lietuvoje.

Švietimo, mokslo ir technologiniai mainai ir kultūrinis bendradarbiavimas 
„Gintra Universitetas“ futbolo klube 2016–2017 m. yra rungtyniavusios futbolininkės iš Namibijos Tiomalina Adams ir Zenata Koleman.

2018 m. gegužės 25 dieną Nacionalinėje Martyno Mažvydo bibliotekoje vyko „Afrikos dienos 2018“; jų išvakarėse renginį atidarė Lietuvos Užsienio reikalų ministras Linas Linkevičius, o namibiečių režisieriaus Ričardo Paklepos filmu „Keliai į laisvę“ atidaryta Namibijos filmų programa.

Ekonominiai santykiai 
2018 m. duomenimis, prekybos apyvarta tarp Lietuvos ir Namibijos siekė 2,0 mln. eurų.

Prekybos balanse dominuoja eksportas iš Lietuvos į Namibiją.
 	
 Eksportas sudaro 1,99 mln. eur.
 Importas sudaro 176 tūkst. eurų.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 2010–2012 m. – Theresia Samaria, pirmoji ambasadorė Lietuvai (rezidavo Stokholme)
 nuo 2013 m. – Daniel Smith (rezidavo Stokholme)
 nuo 2017 m. – Bonny Haufiku (rezidavo Helsinkyje)
 nuo 2021 m. – Charles B. Josob, (reziduoja Helsinkyje)

Pasiuntiniai Namibijai 
 nuo 2016 m. – Sigutė Jakštonytė, pirmoji Lietuvos ambasadorė Namibijai (reziduoja Pretorijoje)

Šaltiniai

Nuorodos 
 Namibija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Namibija